**Extemporalul**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La școala vieții suntem toți elevi

și clasele le absolvim cu brio

cu lauri, indolență sau gâlcevi

ne pregătim cu toții de adio.

Dar înainte de-a păși morbizi

hotarele ce încă-s nevăzute,

Ne adunăm umili și suferinzi

în banca unei școli neauzite.

Un ultim rând vom mai avea de scris

ca să răspundem la o întrebare,

Putem cita din propriul manuscris:

Ce este Viața și a ei valoare?

M-așez umil, bătrân și corporal

în banca doritoare de cerneală

ca să înfrunt acest extemporal

ce mi l-a dat destinul din greșeală.

Ce este viața? Ce-aș avea de spus?

Voi pune-n vers fără nicio ranchiună

acea părere fără de recurs

că Viața este, simplu, o minciună!

Ne naștem cu un bocet în plămâni

Și vă strigăm c-am fost extrași din VIAȚĂ

Spre a muri, ori tineri, ori bătrâni,

pe-acest tărâm, ades scăldat în ceață.

Urmăm, prin ani, fatidici ”lăutari”,

Bolnavi suntem de muzicologie,

Fără să știm rămânem tributari

la Liniștea ce ne-ar fi dat Magie.

Pășim pe dealuri, piscuri sau prin văi

și le dorim scăldate în lumină,

Dar la final a’ morții zurgălăi

ne-anunță că am fost în carantină.

Că dreptul de-a trăi cum ne dorim

e-o boală renegată de tratate

și, neștiind, cu toții suferim

de-un tratament golit de calitate.

Că am avut în noi un parazit

de-a prinde-n gând cunoașterea deplină,

că vom putea cuprinde, compozit,

hotare nepătrunse de lumină.

Cum toate le privim curtenitor

Ea, Viața, ne îndemnă la păcate

să ne urmăm avântul râvnitor

spre a atinge visuri înfocate.

Dar ne omite în al ei îndemn

sămânța Adevărului ce-l știe

și nu ne scrie în al ei consemn

cum să găsim dorita veșnicie.

La schimb ne dă firave bunătăți:

Averi și funcții pline-n simplitate,

Dar nu ne spune că în libertăți

vom sărăci pierzând din demnitate.

Atunci când te aduni în al tău loc

Familia să-ți fie coperișul,

Părinții ți-i va pierde la taroc,

să-ți fie mult mai aspru povârnișul.

Încălecăm pe murgi fără avânt

ce n-or mânca nicicum, nicicând jăratic,

Ne minte prin al ei intern descânt

că vom atinge visul nebunatic.

Aceasta-i Viața... plină de minciuni,

Ea însăși e Minciuna fără margini

ce îți provoacă numai leziuni

ce-or sângera pe ale vieții pagini.